《贺新郎》
清代·陆求可

记得逐龙舟，甚枝头、海榴花蕊，重开如簇。绣户佳人擎彩线，艾重垂垂金屋。

再一度、兰汤早浴。新样钗符双鬓满，听溪头、十里笙歌续。

解菰黍，连昌歜。

灵均休向欧回哭。喜今年、五丝楝叶，两番风俗。料想骚魂千载下，波底不愁枵腹。

何须怨、龙潭蛟谷。只有蟾蜍和蝎虎，恨羲和、置闰心何毒。

两月里，偏相捉。

作者简介：（1617—1679）明末清初江南淮安人，字咸一，号密庵。顺治十二年进士。授裕州知州，入为刑部员外郎，升福建提学佥事。在裕州时，减轻百姓负担。在刑部，慎辨案情，以免冤滥。